Man sterf met kettingsaagArgieffoto ŉ Man is in Limpopo dood in ŉ fratsongeluk met ŉ kettingsaag. Russel Meiring, woordvoerder van ER24, het gesê die voorval het Donderdag in ŉ plantasie langs die R71 buite Tzaneen plaasgevind. “Die man was vermoedelik besig om ŉ boom met die kettingsaag te saag toe die stuk gereedskap uit sy hand gegly en dit sy bolyf getref het,” het Meiring gesê. Paramedici van ER24 is na die toneel ontbied en het die man onder ŉ boom aangetref, omring deur sy kollegas. “Daar was ŉ groot wond aan sy nek en bors. Ongelukkig was hy reeds dood en kon daar niks vir hom gedoen word nie,” het hy gesê. Kol. Ronel Otto, woordvoerder van die Limpopo-polisie, het aan Maroela Media gesê die polisie doen ŉ geregtelike doodsondersoek.